I foråret 2019 skød en ny bevægelse frem i Danmark. Over 2.000 danskere havde meldt sig ind i gruppen ‘Vi Siger Nej til 5G i Danmark’ på Facebook. Ved sommerens afslutning havde gruppen 4.000 medlemmer, og i dag har gruppen 6.500 medlemmer – og vokser fortsat. I samme periode meldte tusindvis sig ind i andre 5G-modstandsgrupper og -sider som ‘STOP 5G udrulning i Danmark’, ‘Stop 5G Danmark’ og ‘5G Stråling – Nej Tak’. De tilsammen 15.000 medlemmer af 5G-grupperne udgør et fænomen, vi ikke har set så tydeligt før herhjemme: en græsrodsbevægelse født udelukkende på Facebook. Og i weekenden tog bevægelsen protesten ud i virkeligheden.

Fra Hjørring til Helsingør gik Facebook-gruppernes medlemmer i seks byer på gaden for at advare mod de skadelige konsekvenser, de mener, en udrulning af det kommende 5G-internet vil føre med sig. Alt fra teorier om øget risiko for cancer til forstyrrelser i kosmos. Også i København møvede 60-70 mennesker sig gennem Strøget med 5G-bannere og råbte: “Vi skal have måling – der er for meget stråling” og “Vi skal ikke 5G ha’ – derfor siger vi nej i dag.” En mand zigzaggede gennem mylderet med en slags tæller, der målte elektronisk stråling fra telefoner – biiip-biiip-biiip-bip-bip-bip-bip-biiip, lød det fra tælleren. Demonstrationen var arrangeret af ‘Vi Siger Nej til 5G i Danmark’-gruppen, og mange af de fremmødte var oppe i årene og lunede sig under strikkede huer og sjal i januarkulden. Hvor Frankrig har De Gule Veste, var dette De Grå Hjelme. Langt færre i antal og langt mindre voldsomme i deres aktivisme, men dog med en sag, de føler, magthaverne har vendt det døve øre til.

5G-aktivisterne gjorde holdt på Kongens Nytorv, hvor Facebook-gruppen ‘Stop 5G udrulningen i Danmark’ ville slutte sig til. Her talte jeg med Preben Kastrup fra Herlev. Han er pensionist og moderator i ‘Vi Siger Nej til 5G i Danmark’, og gruppen var blevet hans nye fuldtidsarbejde, fortalte han. “Der er meget organisering i at få lukket folk ind i gruppen, dele opslag, skrive artikler og kontakte medier,” sagde han. “Med 100 nye medlemmer om dagen sker der sgu noget. Og bliver vi mange nok, er det som en snebold på toppen af et bjerg, som selv ruller ned og bliver større. Om vi er nået den top, ved jeg ikke, men vi er godt på vej.” Da jeg gik derfra, stødte jeg på en kvinde, hvis hund, fortalte hun, var død af elektronisk stråling. Hun stak mig et papir med titler på YouTube-videoer, jeg skulle tage hjem og se. “Du kan ikke sove om natten, når du først har set det.”